b'\n_START_ARTICLE_\nKumani\n_START_PARAGRAPH_\nKum\xc3\xa1ni (bolgarsko \xd0\x9a\xd1\x83\xd0\xbc\xd0\xb0\xd0\xbd\xd0\xb8, mad\xc5\xbearsko Kunok, rusko \xd0\xbf\xd0\xbe\xcc\x81\xd0\xbb\xd0\xbe\xd0\xb2\xd1\x86\xd1\x8b (Polovci), \xd0\xba\xd1\x83\xd0\xbc\xd0\xb0\xcc\x81\xd0\xbd\xd1\x8b, \xd0\xb7\xd0\xb0\xcc\x81\xd0\xbf\xd0\xb0\xd0\xb4\xd0\xbd\xd1\x8b\xd0\xb5 \xd0\xba\xd1\x8b\xd0\xbf\xd1\x87\xd0\xb0\xd0\xba\xd0\xb8\xcc\x81 (zahodni Kip\xc4\x8daki) ali \xd0\xba\xd0\xb8\xd0\xbc\xd0\xb0\xd0\xba\xd0\xb8 (Kimaki), tur\xc5\xa1ko Kumanlar) so bila nomadska plemena tur\xc5\xa1kega porekla, ki so se leta 1055 za\xc4\x8dela seliti iz ju\xc5\xbenoruskih step in okrog leta 1100 pri\xc5\xa1li v Moldavijo in Vla\xc5\xa1ko. Od tod so napadala Kijevsko Rusijo in druge ruske kne\xc5\xbeevine. Neuspe\xc5\xa1ni bojni pohod ruskih knezov, ki ga je vodil knez Novgorod-Severskega Igor Svjatoslavi\xc4\x8d, opisuje delo neimenovanega avtorja Pesem o pohodu Igorjevem (\xd0\xa1\xd0\xbb\xd0\xbe\xd0\xb2\xd0\xbe \xd0\xbe \xd0\xbf\xd0\xbb\xd1\x8a\xd0\xba\xd1\x83 \xd0\x98\xd0\xb3\xd0\xbe\xd1\x80\xd0\xb5\xd0\xb2\xd1\xa3, \xd0\xa1\xd0\xbb\xd0\xbe\xd0\xb2\xd0\xbe \xd0\xbe \xd0\xbf\xd0\xbe\xd0\xbb\xd0\xba\xd1\x83 \xd0\x98\xd0\xb3\xd0\xbe\xd1\x80\xd0\xb5\xd0\xb2\xd0\xb5) iz leta 1185, napisano v cerkvenoslovan\xc5\xa1\xc4\x8dini._NEWLINE_Ko so leta 1235 na Kumane pritisnili Mongoli, je sedem kumanskih plemen od\xc5\xa1lo na Mad\xc5\xbearsko, kjer jih je mad\xc5\xbearski kralj B\xc3\xa9la IV. naselil ob reki Tisi, da bi ga branili pred Mongoli. Ostala kumanska plemena so se razbe\xc5\xbeala po Bolgariji, Trakiji in Mali Aziji, tako da jih je na prvotnem ozemlju ostalo zelo malo._NEWLINE_Skupaj z Jazigi, ki so se na Mad\xc5\xbearsko priselili \xc5\xbee prej, so Kumani po\xc4\x8dasi dosegli poseben polo\xc5\xbeaj in dobili vzhodno od Budimpe\xc5\xa1te med Donavo in Tiso svoje okro\xc5\xbeje, ki je bilo sestavljeno iz Jazigije ter Velike in Male Kumanije. Okro\xc5\xbeje je imelo sredi 19. stoletja okrog 180.000 prebivalcev. Leta 1876 je Mala Kumanija pripadla \xc5\xbeupaniji Pest, Jazigija in Velika Kumanija pa \xc5\xbeupaniji J\xc3\xa1sz-Nagyk\xc3\xban-Szolnok.'